Hvad er forskellen på en autohaler og en standard spray inhalator?
Både autohalere og standard spray inhalatorer er inhalationsaerosoler, som indeholder medicin i væskeform og fungerer som en form for sprayflaske.
En autohaler virker ved, at en indbygget fjeder i apparatet automatisk udløser et pust medicin ved indånding. Det betyder, at du kan bruge den nemt uden at skulle koordinere din indånding og håndbevægelse. Det gør, at den er nem at bruge for f.eks. børn, handicappede og ældre.
Samtidig er autohaleren heller ikke særlig stor og er en meget effektiv behandling mod astma, hvis den bruges korrekt.
En standard spray inhalator har derimod ikke nogen fjederfunktion og kræver derfor en stabil koordination af håndbevægelse og indånding - derfor er den heller ikke lige så nem for børn, handicappede og ældre at bruge.